বাংলাদেশ ও নেপালে গণঅভ্যুত্থান কেন? ব্যাখ্যা দিলেন অজিত ডোভাল

ওয়েব ডেস্ক: গতবছর গণঅভ্যুত্থানের মাধ্যমে সরকার বদল হয়েছে বাংলাদেশে (Bangladesh)। এবছর একইভাবে পড়েছে নেপালের (Nepal) ওলি সরকার। কিন্তু কেন? আচমকা জেন-জি’দের আন্দোলনে সরকারের পতন কেন ঘটল এশিয়ার এই দুই দেশে? এইসব প্রশ্নের ব্যাখা দিলেন ভারতের জাতীয় নিরাপত্তা উপদেষ্টা (National Security Advisor) অজিত ডোভাল (Ajit Doval)। শুক্রবার জাতীয় ঐক্য দিবস উপলক্ষে দেওয়া এক বক্তৃতায় তিনি বলেন, রাষ্ট্রের নিরাপত্তায় শাসনব্যবস্থার ভূমিকা অত্যন্ত গুরুত্বপূর্ণ।

ডোভালের মতে সুশাসনই দেশের লক্ষ্য পূরণ ও সাধারণ মানুষের আকাঙ্ক্ষা বাস্তবায়নের মূল চাবিকাঠি। এই মর্মে তিনি আরও বলেন, “আজকের যুগে শাসনব্যবস্থার অন্যতম বড় চ্যালেঞ্জ হল সাধারণ মানুষকে সন্তুষ্ট রাখা। সাধারণ মানুষ এখন অনেক বেশি সচেতন ও প্রত্যাশাপূর্ণ। রাষ্ট্রেরও নিজের স্বার্থেই তাঁদের সন্তুষ্ট রাখা প্রয়োজন।”

আরও পড়ুন: সর্দার প্যাটেলের দর্শন ভুলিয়ে দিয়েছে কংগ্রেস! তোপ মোদির

একইসঙ্গে ভারতের জাতীয় নিরাপত্তা উপদেষ্টা সতর্ক করে বলেন যে, দুর্বল শাসনব্যবস্থা প্রায়ই শাসকের পরিবর্তনের কারণ হয়ে দাঁড়ায়। বাংলাদেশের, শ্রীলঙ্কার, নেপালের মতো দেশগুলিতে গণঅভ্যুত্থান এবং শাসক পরিবর্তনের উদাহরণ টেনে তিনি বলেন, “একটি রাষ্ট্রের শক্তি শাসনব্যবস্থার মধ্যেই নিহিত।” তিনি আরও বলেন, তাঁরাই সরকারের কার্যক্রম ও জাতি গঠনের ক্ষেত্রে সবচেয়ে গুরুত্বপূর্ণ ভূমিকা পালন করেন, যারা প্রশাসনিক প্রতিষ্ঠানগুলো তৈরি ও রক্ষা করেন।

পাশাপাশি এদিন প্রধানমন্ত্রী নরেন্দ্র মোদির নেতৃত্বাধীন সরকারের শাসন মডেলের প্রশংসাও করেন অজিত ডোভাল। তিনি বলেন, বর্তমান সরকার প্রাতিষ্ঠানিক দুর্নীতি রোধে যে কাঠামোগত পরিবর্তন এনেছে তা দেশের প্রশাসনিক ব্যবস্থাকে আরও শক্তিশালী করেছে, এবং ভবিষ্যতে এই ক্ষেত্রে আরও কিছু পদক্ষেপ আসতে পারে। পাশাপাশি মোদি সরকারের বিদেশনীতি নিয়েই প্রশংসায় পঞ্চমুখ হন ডোভাল।